**Schorndorf** on kaupunki Stuttgartin metropolialueella Baden-Württembergin osavaltiossa Lounais-Saksassa. Sen vanhakaupunki ristikkotaloineen muodostaa historiallisesti arvokkaan kokonaisuuden. Kesäkuun 2022 lopussa kaupungissa oli 39 981 asukasta. Schorndorfin lisänimi on Daimlerstadt.

Maantiede
---------

Schorndorfin sijainti Rems-Murrin piirikunnassa.
Schorndorf sijaitsee Rems-joen laaksossa Baden-Württembergin itäisessä keskiosassa 25 kilometriä Stuttgartin keskustasta itään. Remsin laakso rajautuu etelässä Schurwaldin metsään ja pohjoisessa Welzheimin metsään.

Schorndorfiin kuuluu kantakaupunki ja seitsemän kaupunginosaa: Buhlbronn, Haubersbronn, Miedelsbach, Oberberken, Schlichten, Schornbach ja Weiler/Rems. Ne liitettiin Schorndorfiin 1970-luvulla. Schorndorf sijaitsee kaupungin hallinnollisen alueen keskiosassa ja Weiler aivan sen länsipuolella. Oberberken sijaitsee kaupungin eteläosassa noin puolen kilometrin korkeudessa.

Historia
--------

Schorndorfin tori
Schorndorfista on ensimmäinen asiakirjamaininta vuodelta 1235. Paikkakunnan siemenenä oli alemannien varhaiskeskiaikainen talonpoikaiskylä "uff dem Sand". Ajanlaskun ensimmäisinä vuosisatoina aluetta olivat asuttaneet roomalaiset. 1300-luvulla kaupunki uff dem Sandin ympärillä alkoi laajentua ja kirkkoa alettiin rakentaa 1477. Kolmikymmenvuotisen sodan aikana 1634 Schorndorf paloi lähes tyystin. Kaupunginmuuri ja suojavallit purettiin 1800-luvulla. Schorndorf liitettiin rautatieverkkoon vuonna 1861. Toisen maailmansodan jälkeen kaupunki oli osa Yhdysvaltain miehitysvyöhykettä.

Weilerista on ensimmäinen varma maininta heinäkuulta 1293. Haubersbronn mainitaan ensi kerran 1296 muodossa Hubrecht ja Miedelsbach 1297 muodossa Muotinsbach. Schornbachista on ensimmäinen asiakirjamaininta vuodelta 1264. Se oli melko vähävaraista viininviljely- ja maatalousaluetta. 1900-luvun alusta alkaen hedelmätarhat tulivat viininviljelyn tilalle. Kaupungin eteläosassa sijaitsevasta Oberberkenista on ensimmäinen maininta jo vuodelta 1110 ja sen länsipuolella sijaitsevasta Schlichtenista vuodelta 1185. Kaupungin pohjoiskolkassa sijaitsevasta Buhlbronnista on ensimmäinen asiakirjamaininta vuodelta 1344.

Schorndorfissa on lukuisia historiallisia ristikkotaloja. Kirkko jota alettiin rakentaa 1477, valmistui 1501. Sen aarteet varastettiin reformaation aikana ja suurin osa kirkosta tuhoutui vuoden 1634 kaupunginpalossa. Kirkko oli jälleenrakennettu 1660-luvulle tultaessa, sittemmin sitä on uudistettu useasti. Herttua Ulrich rakennutti 1530-luvulla linnan (Burgschloss Schorndorf), joka on säilynyt hyvin.

Gottlieb Daimler syntyi Schorndorfissa 1834.

Talous ja liikenne
------------------

Schorndorfin elinkeinoihin kuuluu muun muassa koneenrakennus ja sähköteollisuus. Kaupungissa sijaitsee Oskar Frech GmbH + Co. KG:n pääkonttori.

Schorndorfin rautatieasema (Bahnhof Schorndorf) sijaitsee rataosuudella Stuttgart-Bad Cannstatt–Nördlingen 26,4 kilometriä Stuttgart-Bad Cannstattin rautatieasemalta. Sieltä on yhteys Stuttgartin lentoasemalle Stuttgartin päärautatieaseman kautta. Stuttgartin liepeiltä itään Baijerin rajalle BAB 7:n kautta kulkeva Bundesstraße 29 on rakennettu Schorndorfin kantakaupungin pohjoispuolitse. Lähin valtakunnallinen moottoritie on kaupungin eteläpuolitse kulkeva BAB 8.

Ystävyyskaupungit
-----------------

Schorndorfilla on seitsemän ystävyyskaupunkia:

* Ranska Tulle, Ranska (vuodesta 1969)
* Saksa Kahla, Saksa (vuodesta 1991)
* Yhdistynyt kuningaskunta Bury, Yhdistynyt kuningaskunta (vuodesta 1994)
* Yhdysvallat Tuscaloosa, Yhdysvallat (vuodesta 1996)
* Italia Dueville, Italia (vuodesta 1998)
* Espanja Errenteria, Espanja (vuodesta 2012)
* Itävalta Radenthein, Itävalta (vuodesta 1966, alun perin Weiler/Remsin ystävyyskaupunki)

Lähteet ja viitteet
-------------------

1. ↑  Bevölkerung, Gebiet und Bevölkerungsdichte *Statistik-bw.de*. Statistisches Landesamt Baden-Württemberg. Viitattu 16.6.2023. (saksaksi)
2. 1 2  Bevölkerung der Gemeinden Baden-Württembergs am 30. Juni 2022 (PDF) (s. 7) Statistisches Landesamt Baden-Württemberg. Viitattu 16.6.2023. (saksaksi)
3. ↑  Denkmalpflegerischer Werteplan zur Gesamtanlage Schorndorf (Rems-Murr-Kreis) *Landeskunde-online.de*. Landeskunde online. Viitattu 1.11.2022. (saksaksi)
4. 1 2  Stadtportrait *Schorndorf.de*. Stadtverwaltung Schorndorf. Viitattu 1.11.2022. (saksaksi)
5. ↑  Entfernung von Schorndorf, Baden-Württemberg, Deutschland nach Stuttgart, Baden-Württemberg, Deutschland *Entfernungsrechnerkm.com*. Viitattu 31.10.2022. (saksaksi)
6. 1 2  Stadtportrait, Stadtteile *Schorndorf.de*. Stadtverwaltung Schorndorf. Viitattu 31.10.2022. (saksaksi)
7. ↑  Historische Gebäude *Schorndorf.de*. Stadtverwaltung Schorndorf. Viitattu 31.10.2022. (saksaksi)
8. ↑  Standortprofil: Die größten Unternehmen in Schorndorf *Die Deutsche Wirtschaft*. Die Deutsche Wirtschaft. Viitattu 1.11.2022. (saksaksi)
9. ↑  Partnerstädte der Stadt Schorndorf Stadt Schorndorf. Viitattu 16.6.2023. (saksaksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Schorndorf**.
* Kaupungin verkkosivut (saksaksi)
* Schorndorf, Baden-Württemberg, Saksa — Sunrise, Sunset and Daylength (englanniksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa
* Israel
* Yhdysvallat

 |
|  |
| Maantieteelliset | 
* MusicBrainz area

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: de:Schorndorf